Vryheidsfront Plus | ANC faal jeug
Tuis | Media Releases | ANC faal jeug
Suid-Afrika se jeug het steeds nie toegang tot moedertaalonderrig nie. 'n Sesotho-sprekende leerling geniet nie die moedertaalonderrig-voordele van 'n Engelssprekende leerling nie. Die regering beywer hom eerder vir die verengelsing van Afrikaanse skole in die naam van toeganklikheid, in stede daarvan om moedertaalonderrig in elke amptelike landstaal te ontwikkel.
Die regering spog met sy vinnige optrede om water en sanitasie aan skole te lewer met die uitbreking van die Covid-19-pandemie, maar dit is krisisbestuur en dien slegs as bewys van die regering se mislukking om skole-infrastruktuur te skep.
Wat jeugwerkloosheid aanbetref, is die harde en skokkende werklikheid dat 58% van alle jeugdiges in die land tans werkloos is.
Die VF Plus daag die regering uit om werklike verandering teweeg te bring deur weg te doen met rasgegronde wetgewing- en kwotastelsels en die speelveld gelyk te maak tot voordeel van alle jeugdiges.
Suid-Afrika verdien 'n regerende party wat opstaan vir al sy landsburgers en nie net vir sommige nie. Tot nou toe het die regering die jeug van die land gefaal. Dit sal net verander met 'n nuwe regering wat vir almal omgee.